**LION จับมือ SCGC เปิดตัวบรรจุภัณฑ์น้ำยาซักผ้าชนิดน้ำ “เปา” ใหม่**

**ขวดและฝาผลิตจากพลาสติกรีไซเคิลคุณภาพสูงชนิดไร้กลิ่น คงความหอม และคุณภาพครบถ้วน**

**เพิ่มโอกาสการแข่งขัน พร้อมส่งออกตลาดโลก**



**กรุงเทพฯ – 28 กุมภาพันธ์ 2568** **บริษัท ไลอ้อน (ประเทศไทย) จำกัด** ผู้ผลิตและจำหน่ายสินค้าอุปโภคบริโภคชั้นนำที่มุ่งมั่นพัฒนาและรักษามาตรฐานเพื่อนำสินค้าที่ดีสู่ผู้บริโภค ร่วมกับ **เอสซีจี เคมิคอลส์ หรือ SCGC** ผู้นำธุรกิจพอลิเมอร์ครบวงจรเพื่อความยั่งยืน **เปิดตัวบรรจุภัณฑ์รักษ์โลกสำหรับผลิตภัณฑ์น้ำยาซักผ้าชนิดน้ำ “เปา” โดยมีจุดเด่นพิเศษที่ทั้งขวดและฝาผลิตจากเม็ดพลาสติกรีไซเคิลคุณภาพสูงชนิดไร้กลิ่น (High Quality Odorless PCR Resin) จากนวัตกรรมรีไซเคิลของ** **SCGC GREEN POLYMERTM** ซึ่งผ่านการรับรองจาก Global Recycled Standard (GRS) สามารถตรวจสอบย้อนหลังได้ถึงแหล่งที่มาของวัตถุดิบในการผลิตเม็ดพลาสติกรีไซเคิล ตอกย้ำการใช้ทรัพยากรอย่างคุ้มค่าตามหลักเศรษฐกิจหมุนเวียน และลดการปล่อยก๊าซเรือนกระจกสู่ชั้นบรรยากาศ ส่งเสริมการก้าวสู่สังคมคาร์บอนต่ำด้วยแนวทาง Low Waste, Low Carbon โดยทางไลอ้อน เผยว่ามีแผนส่งออกผลิตภัณฑ์ดังกล่าวไปยังตลาดโลกอาทิ ประเทศในตะวันออกกลาง และยุโรป ภายในเดือนกุมภาพันธ์ 2568

สำหรับความพิเศษของความร่วมมือในการพัฒนาบรรจุภัณฑ์รักษ์โลกระหว่าง ไลอ้อน (ประเทศไทย) และ SCGC ในครั้งนี้ คือ **การต่อยอดนวัตกรรมรีไซเคิลอย่างไม่หยุดนิ่งเพื่อโลกที่ดีกว่าเดิม** โดยในปี 2565 ไลอ้อน (ประเทศไทย) ได้ริเริ่มผลิตขวดบรรจุภัณฑ์รีไซเคิลสำหรับผลิตภัณฑ์น้ำยาซักผ้าชนิดน้ำ “เปา” ด้วยนวัตกรรมพลาสติกรีไซเคิลคุณภาพสูงชนิดไร้กลิ่น (High Quality Odorless PCR Resin) จาก SCGC GREEN POLYMERTM เป็นครั้งแรกในประเทศไทย และต่อยอดสู่การผลิตฝาบรรจุภัณฑ์รีไซเคิลในครั้งนี้ ทำให้ผู้บริโภคได้ผลิตภัณฑ์น้ำยาซักผ้าที่มีคุณภาพมาตรฐานสากลและมีกลิ่นหอม บรรจุภายในขวดและฝารักษ์โลกที่คงคุณสมบัติของผลิตภัณฑ์ไว้อย่างครบถ้วน ไม่ส่งผลกระทบต่อคุณภาพ กลิ่น หรือเนื้อสัมผัสของผลิตภัณฑ์

ทั้งนี้ ไลอ้อน (ประเทศไทย) และ SCGC ได้ร่วมกันพัฒนาบรรจุภัณฑ์เพื่อความยั่งยืนมาอย่างต่อเนื่อง เช่น บรรจุภัณฑ์รีไซเคิลสำหรับผลิตภัณฑ์ซักผ้าชนิดน้ำ “เปา” บรรจุภัณฑ์รีไซเคิลรุ่นน้ำหนักเบาพิเศษ ด้วยเทคโนโลยี SMX™ สำหรับผลิตภัณฑ์ล้างจาน ไลปอน เอฟ (Lipon F) โปร (Pro) และ ผลิตภัณฑ์ครีมอาบน้ำ โชกุบุสซึ โมโนกาตาริ (Shokubutsu Monogatari) เป็นต้น

**เกี่ยวกับไลอ้อน (ประเทศไทย)**

บริษัท ไลอ้อน (ประเทศไทย) จำกัด เดิมมีชื่อว่า บริษัท เดอะ ไลอ้อน แฟท แอนด์ ออย (ประเทศไทย) จำกัด ก่อตั้งขึ้นเมื่อปี พ.ศ. 2510 โดยเป็นการร่วมทุนระหว่าง บริษัท สหพัฒนพิบูล จำกัด และบริษัท เดอะ ไลอ้อน แฟท แอนด์ ออย ประเทศญี่ปุ่น ด้วยวัตถุประสงค์ เพื่อดำเนินการผลิตผงซักฟอกและแชมพูในประเทศไทย - ข้อมูลเพิ่มเติม www.lion.co.th

**เกี่ยวกับเอสซีจีซี**

[เอสซีจี เคมิคอลส์ หรือ เอสซีจีซี (SCGC)](https://www.scgchemicals.com/th/home) ผู้นำธุรกิจพอลิเมอร์ครบวงจรเพื่อความยั่งยืน มีฐานการผลิตหลัก 3 ประเทศ ได้แก่ ในประเทศไทย อินโดนีเซีย และเวียดนาม ครอบคลุมตั้งแต่ผลิตภัณฑ์ขั้นต้น (โอเลฟินส์) ไปจนถึงขั้นปลาย ประกอบด้วย เม็ดพลาสติกหลัก 3 ประเภท คือ พอลิเอทิลีน (PE) พอลิโพรพิลีน (PP) และพอลิไวนิลคลอไรด์ (PVC) มุ่งสร้างสรรค์ "นวัตกรรมเคมีภัณฑ์เพื่อทุกความเป็นได้" (INNOVATION THAT’S REAL) เพื่อขับเคลื่อนเศรษฐกิจในภูมิภาคอาเซียน และยกระดับคุณภาพชีวิตของผู้คน ตามแนวทาง ESG โดยเน้นการพัฒนานวัตกรรมเพื่อให้ได้สินค้าและบริการที่มีมูลค่าเพิ่มสูง (HVA : High Value Added Product & Service) รวมถึงผลิตภัณฑ์และโซลูชันที่เป็นมิตรต่อสิ่งแวดล้อม ตามแนวทาง Low Waste, Low Carbon อาทิ นวัตกรรมพอลิเมอร์ที่เป็นมิตรกับสิ่งแวดล้อม หรือ Green Polymer ภายใต้แบรนด์ SCGC GREEN POLYMERTM  ทั้งนี้ เพื่อตอบสนองความต้องการที่หลากหลาย ตอบรับเมกะเทรนด์ ครอบคลุมโครงสร้างพื้นฐาน บรรจุภัณฑ์ สินค้าอุปโภคบริโภค ยานยนต์ และโซลูชันด้านพลังงาน ควบคู่กับการดูแลสังคมและสิ่งแวดล้อมอย่างยั่งยืน - ข้อมูลเพิ่มเติม [www.scgchemicals.com](http://www.scgchemicals.com)